2014 m. birželio 5 d.

Sveiki gyvi, gerbiami vadovai,

Ar jau po truputį *laimėjate* (tai yra – ar tampate laimingesni)?

Kaip jau skelbėme, birželio 12 d. 11 val. laukiame Jūsų atvykstant į pasitarimą Lietuvos liaudies kultūros centre (gegužės 27 d. skelbtą informaciją dėl pasitarimo, Folkloro dienos programą ir kolektyvų programų sąrašą rasite svetainėje [www.llkc.lt](http://www.llkc.lt) naujienose – jei nėra tarp naujausių, ieškokite archyve, naujienos data - 2014 05 27).

Šį kartą turime dar keletą prašymų.

Vienas jų (beje, atsiradęs kai kurių iš Jūsų iniciatyva!) toks:

Kaip informavome etnininikų seminare Bačkonyse ir skelbiame programoje, šventėje numatytas „Laimės takas“, kuriuo nuėję galės pasiekti „Laimės šulinį“. Štai šiam šuliniui reikia sukaupti žymų kiekį laimėjimų. Pasigavome Jūsų mintį, kad po vieną dovaną gali sunešti ir kiekvienas Folkloro dienoje dalyvaujantis kolektyvas. Dovana gali būti pati įvairiausia – tikrai nebūtinai itin prabangi, o verčiau jauki, simbolinė, žaidybiška, šmaikšti, galbūt rankų darbo, susijusi su Jūsų kraštu, kolektyvu, ypač – su šventės tema.

Labai prašytume savo dovanėlę tvirtai, estetiškai supakuoti ir įdėti palinkėjimą kolektyvo vardu, įvardyti, nuo ko šis palinkėjimas bei dovana, **ir atsivežti į pasitarimą** (neatvyksiantys turėtų perduoti jas savivaldybę atstovausiantiems vadovams ar etninės kultūros specialistams).

Kitas dalykas:

Visų, kas turite skudučius, prašome atsivežti į pasitarimą. Išbandysime vieną meninį sumanymą.

Trečias:

Manome, kad nebūtų sunku suskaičiuoti ir suregistruoti Jūsų savivaldybės folkloro ansambliuose esančias Laimas bei Dalias (ir Laimius bei Dalius). Paveskite vienai ar vienam iš jų paruošti sąrašus su vardais, pavardėmis, elektroniniais paštais bei telefonais ir atsivežkite į pasitarimą.

Taip pat primename, kad iki minėto pasitarimo laukiame Jūsų pasiūlymų dėl renginių vedėjų ir bendrų dainų, atrinktų kolektyvų programų pavadinimų patikslinimų.

Laukiame Jūsų žinių ir pasiūlymų iki birželio 12 d. Rašykite Folkloro dienos kūrybinės grupės vadovei Vidai Šatkauskienei ([satkauskiene@llkc.lt](mailto:satkauskiene@llkc.lt), tel. (8 5) 261 2540). Patikslintus programų pavadinimus siųskite, praneškite telefonu Folkloro poskyrio vyr. specialistei Audronei Vakarinienei ([folkloras@llkc.lt](mailto:folkloras@llkc.lt), (8 5) 212 0570).

Dar Jūsų prašome pasidalinti informacija su savo kolegomis, paraginti juos sekti mūsų svetainę – mums neramu, kad dalis Jūsų nepraleistų svarbių naujienų.

Jei turėsite laisvesnio laiko ir norėsite dar kiek pasigilinti į laimės problematiką, nurodome keletą LRT Klasika laidos „Ryto rasa krito“ įrašų mediatekoje:

<http://www.lrt.lt/mediateka/laidos/R/65609/ryto_rasa_krito>

2013 12 15 (likimas), 2013 12 22 (būrimai), 2014 01 12 (gimtis), 2014 01 19 ir 2014 01 26 (pradžia), 2014 02 09 (sapnas), 2014 02 23 (Dievas Senelis), 2014 04 06 ir (pusė) 2014 04 13 (Deivė Laima).

Folkloro dienos kūrybinė grupė